b'\n_START_ARTICLE_\nDemetrios I\n_START_PARAGRAPH_\nDemetrios I Poliorketes (m.kreik. \xce\x94\xce\xb7\xce\xbc\xce\xae\xcf\x84\xcf\x81\xce\xb9\xce\xbf\xcf\x82, n. 336\xe2\x80\x93283 eaa.) oli makedonialainen sotilas ja Makedonian kuningas vuodesta 294 eaa. vuoteen 288 eaa. H\xc3\xa4n oli Aleksanteri Suuren sotap\xc3\xa4\xc3\xa4llik\xc3\xb6n Antigonoksen poika. Demetrios sai lis\xc3\xa4nimen poliorketes ("piiritt\xc3\xa4j\xc3\xa4") yrityksist\xc3\xa4\xc3\xa4n vallata Rodoksen vuonna 305 eaa.\n_START_SECTION_\nNuoruus\n_START_PARAGRAPH_\nDemetrioksen vanhemmat olivat Aleksanteri Suuren sotap\xc3\xa4\xc3\xa4llik\xc3\xb6n Antigonos ja t\xc3\xa4m\xc3\xa4n vaimo Stratonike. Demetrioksella oli my\xc3\xb6s veli Filippos, joka kuoli nuorena. Plutarkhos kertoo ett\xc3\xa4 Demetrios oli ep\xc3\xa4tavallisen kaunis. Demetrios oli my\xc3\xb6s pitk\xc3\xa4, vaikka ei yht\xc3\xa4 pitk\xc3\xa4 kun is\xc3\xa4ns\xc3\xa4. Plutakhos kertoo my\xc3\xb6s, ett\xc3\xa4 er\xc3\xa4iden l\xc3\xa4hteiden mukaan Demetrios olisi ollut Antigonoksen veljenpoika, jonka is\xc3\xa4 olisi kuollut pojan ollessa viel\xc3\xa4 hyvin nuori. Antigonos olisi adoptoinut Demetrioksen.\n_START_SECTION_\nUra\n_START_PARAGRAPH_\nDemetrios osallistui ensimm\xc3\xa4isen kerran taisteluun 20 vuoden ik\xc3\xa4isen\xc3\xa4, vuonna 317 eaa. H\xc3\xa4n taisteli tuolloin V\xc3\xa4h\xc3\xa4-Aasian sotilaskomentajana toimineen is\xc3\xa4ns\xc3\xa4 joukoissa Eumeneksen joukkoja vastaan. My\xc3\xb6s Eumenes oli vaikutusvaltainen mies Aasiassa ja h\xc3\xa4n oli toiminut Aleksanteri Suuren el\xc3\xa4ess\xc3\xa4 h\xc3\xa4nen kirjurinaan. Armeijat kohtasivat nykyisen Iranin alueella kahdesti. Demetrioksen johtamat joukot voittivat molemmat taistelut. Kun Antigonos viel\xc3\xa4 kaksi vuotta my\xc3\xb6hemmin kukisti Aleksanterin entisen ratsuv\xc3\xa4en kenraalin Seleukoksen, p\xc3\xa4\xc3\xa4ttiv\xc3\xa4t muut Aleksanterin kenraalit, ns. diadokit liittoutua Antigonosta vastaan. Liittouma onnistuikin valloittamaan takaisin kaikki valtakunnan V\xc3\xa4h\xc3\xa4-Aasian it\xc3\xa4puoliset alueet. _NEWLINE_Demetrioksen 250 aluksen laivasto suuntasi is\xc3\xa4ns\xc3\xa4 l\xc3\xa4hett\xc3\xa4m\xc3\xa4n\xc3\xa4 Ateenaan, jossa h\xc3\xa4net otettiin vastaan hyv\xc3\xa4ntekij\xc3\xa4n\xc3\xa4 ja vapahtajana. Siell\xc3\xa4 h\xc3\xa4n asettui Parthenon-temppeliin viett\xc3\xa4en muutaman kuukauden iloluontoista el\xc3\xa4m\xc3\xa4\xc3\xa4, kunnes is\xc3\xa4lt\xc3\xa4ns\xc3\xa4 saapui viesti: Egypti\xc3\xa4 hallinnut diadoki Ptolemaios oli matkalla Kyprokselle. Kun Demetrios saapui perille, olivat Ptolemaioksen joukot linnoittautuneet Salamiin kaupunkiin. Seurasi meritaistelu Demetrioksen ja Ptolemaioksen reservijoukkojen kesken. J\xc3\xa4lleen Demetrios vei voiton ottaen 12\xc2\xa0800 sotavankia._NEWLINE_Vuonna 305 eaa. Demetrios hy\xc3\xb6kk\xc3\xa4si laivastoineen Rodoksen satamiin, jotta Ptolemaios ei kykenisi hy\xc3\xb6dynt\xc3\xa4m\xc3\xa4\xc3\xa4n niiden vahvaa laivastoa. Merisotaa k\xc3\xa4ytiin puoli vuotta, mutta vahvasti linnoittautuneet ja merisodank\xc3\xa4ynnin hyvin tuntevat rodoslaiset olivat liian vahva vastus. Demetrios siirsi sodank\xc3\xa4ynnin maihin ja yritti nyt valtausta valtavien piirityskoneiden avulla. Piiritys tuotti h\xc3\xa4nelle lis\xc3\xa4nimen poliorketes, mutta kun piiritys oli yh\xc3\xa4 k\xc3\xa4ynniss\xc3\xa4 vuotta my\xc3\xb6hemmin, Demetrios j\xc3\xa4tti saaren. Rodoslaiset sulattivat Demetrioksen j\xc3\xa4lkeens\xc3\xa4 j\xc3\xa4tt\xc3\xa4miin sotakoneisiin k\xc3\xa4ytetyn metallin ja kaksitoista vuotta my\xc3\xb6hemmin siit\xc3\xa4 valmistui noin kolmekymment\xc3\xa4 metri\xc3\xa4 korkea auringon jumala Heliosta esitt\xc3\xa4v\xc3\xa4 patsas - Rodoksen kolossi.\n_START_SECTION_\nPerhe\n_START_PARAGRAPH_\nDemetrios oli naimisissa viidesti. H\xc3\xa4nen ensimm\xc3\xa4inen vaimonsa oli Antipatroksen tyt\xc3\xa4r Fila. Pari sai kaksi lasta: Antigonos II Gonataksen ja Stratoniken, joka meni naimisiin Seleukos I:n ja my\xc3\xb6hemmin Antiokhos I:n kanssa. _NEWLINE_Demetrios meni my\xc3\xb6hemmin naimisiin ateenalaisen Eurydiken kanssa, Pyrrhoksen siskon Deidamean kanssa, Pyrrhoksen entisen vaimon Lanassan kanssa ja Ptolemaios I:n tytt\xc3\xa4ren Ptolemaiksen kanssa.\n_START_SECTION_\nKuolema\n_START_PARAGRAPH_\nSeleukos vangitsi Demetrioksen vuonna 285 eaa. Koska Demetrios oli antanut tytt\xc3\xa4rens\xc3\xa4 Seleukokselle vaimoksi, s\xc3\xa4\xc3\xa4sti h\xc3\xa4n Demetrioksen hengen. Sit\xc3\xa4 ei kuitenkaan tehnyt viini. Muutamassa vuodessa Demetrios joi itsens\xc3\xa4 hengilt\xc3\xa4.'